นายกรัฐมนตรีสั่งทุกหน่วยงานเร่งให้ความช่วยเหลือ อุทกภัยพื้นที่ภาคใต้ ย้ำเบื้องต้นต้องดูแลเส้นทางคมนาคมและการดำรงชีวิตของประชาชน และเร่งสำรวจความเสียหายโดยเฉพาะภาคการเกษตร
พลเอก ประยุทธ์ จันทร์โอชา นายกรัฐมนตรีเปิดเผยว่า การประชุมคณะรักษาความสงบแห่งชาติ หรือ คสช.วันนี้ (18 ธ.ค. 2561) นอกจากได้ติดตามสถานการณ์ทั่วไปด้านความสงบเรียบร้อยแล้ว ที่ประชุมยังได้หารือการเร่งรัดให้ความช่วยเหลือประชาชนจากสถานการณ์อุทกภัยในพื้นที่ภาคใต้ ซึ่งมีพื้นที่ได้รับผลกระทบใน 4 จังหวัด โดยได้รับรายงานว่าเบื้องต้นทางเจ้าหน้าทั้งพลเรือน ตำรวจ ทหาร ได้เร่งเข้าให้ความช่วยเหลือประชาชน พร้อมกับการสั่งการให้ทุกหน่วยงานปฏิบัติหน้าที่อย่างบูรณาการ โดยเฉพาะเรื่องของเส้นทางคมนาคม การดำรงชีวิตของประชาชน  รวมถึงการเร่งดำเนินมาตรการดูแลผู้ที่ได้รับผลกระทบ เช่นในภาคการเกษตร โดยจะพิจารณาการใช้จ่ายงบประมาณในบางส่วน หลังการเร่งรัดหน่วยงานในการสำรวจความเสียหาย  ทั้งนี้ได้มอบหมายให้ พลเอก ฉัตรชัย สาริกัลยะ รองนายกรัฐมนตรีลงพื้นที่ในสัปดาห์หน้า ติดตามความคืบหน้าตามแผนงานต่างๆเพื่อแก้ไขปัญหาบริการจัดการน้ำในพื้นที่ภาคใต้อย่างยั่งยืน
 


    นายกรัฐมนตรี กล่าวว่า สถานการณ์ที่เกิดขึ้นเป็นผลจากปริมาณฝนตกที่ต่อเนื่องเกิน 24 ชั่วโมง ทำให้มีปริมาณน้ำเกินกว่าระบบการระบายน้ำจะรองรับได้ ดังนั้นสิ่งสำคัญในขณะนี้คือการเร่งระบายน้ำ พร้อมขอให้ประชาชนและหน่วยงานเฝ้าระวังเรื่องของฝนตกนอกฤดู โดยเฉพาะพื้นที่ภาคใต้ที่จะเกิดฝนตกหลังจากภาคอื่นๆ นอกจากนี้ ยังต้องติดตาม พยากรณ์อากาศจากกรมอุตุนิยมวิทยาอย่างใกล้ชิด โดยเฉพาะเรื่องการวางแผนการเดินทางที่หากยังมีฝนตกก็อาจทราบผลกระทบไปจนถึงช่วงปีใหม่